ORDE do 2 de marzo de 2004 pola que se aproban as bases reguladoras da concesión de subvencións para a execución de proxectos de cooperación ó desenvolvemento no exterior ás universidades, ás empresas e organizacións empresariais, ós sindicatos e ás comunidades galegas no exterior, e pola que se convocan as correspondentes ó ano 2004.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 12/03/2004

As políticas de cooperación ó desenvolvemento humano orientadas a unha real superación da pobreza precisan de iniciativas universais de promoción da solidariedade.
Á cooperación internacional propia dos distintos gobernos nacionais únese tamén a vontade de cooperación que xorde de forma descentralizada nas comunidades autónomas e noutras administracións territoriais, así como en institucións ou axentes sociais e económicos diversos que senten como un deber ético común o compromiso de traballar pola mellora das condicións de vida dos pobos máis necesitados da comunidade internacional.
A política de cooperación ó desenvolvemento que realiza a nosa Comunidade Autónoma experimenta unha evolución positiva nos últimos anos, tanto no relativo a medios e instrumentos financeiros como á extensión da cobertura xeográfica que abarca, prestándose unha especial atención á cooperación que se realiza cos países latinoamericanos.
Coa aprobación polo Parlamento de Galicia da Lei 3/2003, do 19 de xuño, de cooperación para o desenvolvemento, a Comunidade Autónoma de Galicia reafirma este compromiso e asume como propia a responsabilidade de cooperar con outros países para propicia-lo seu desenvolvemento integral, contribuír á mellora das condicións de vida dos seus habitantes e aliviar e corrixi-las situacións de pobreza e propiciar un desenvolvemento humano solidario e estable, que inclúa maiores cotas de liberdade e un reparto máis xusto dos froitos do crecemento económico.
A letra b) do artigo 23 desta lei considera axentes da cooperación as organizacións non gobernamentais para ó desenvolvemento que, como entidades con especial dedicación a actividades de solidariedade da sociedade galega cos pobos máis desfavorecidos, constitúense en interlocutores permanentes da Xunta de Galicia.
Tendo en consideración esta especial posición das ONGD, aprobaranse as bases reguladoras e a convocatoria das subvencións para o ano 2004 para a execución de proxectos no exterior especificamente destinadas a estes axentes da cooperación galega.
Non obstante, a lei identifica outros actores da cooperación polo que, sen esquece-lo papel relevante das ONGD, cómpre establece-las bases reguladoras da concesión de subvencións ós outros axentes de cooperación, é dicir, ás universidades, ás
empresas e organizacións empresariais, ós sindicatos e ás comunidades galegas no exterior.
A súa vez, procede aproba-la convocatoria da concesión de subvencións con cargo ós orzamentos xerais da Comunidade Autónoma de Galicia para o ano 2004 de acordo coas bases reguladoras que se aproban e que garanten os principios de publicidade, concorrencia e obxectividade.
En atención a estes principios e obxectivos e para procura-la normalización e simplificación dos procedementos,
DISPOÑO:
Artigo único.
1. Aproba-las bases reguladoras que figuran no anexo desta orde para a concesión de subvencións a proxectos de cooperación ó desenvolvemento no exterior promovidos polas universidades, empresas e organizacións empresariais, sindicatos e comunidades galegas no exterior.
2. Convoca-la concesión das subvencións con cargo ós orzamentos xerais da Comunidade Autónoma para 2004 de acordo coas bases reguladoras aprobadas nesta orde e que se financiarán con cargo ás aplicacións orzamentarias 04.03.213B.490.0 e 04.03.213B.790.0, cunha dotación máxima de 500.000 e 250.000 euros, respectivamente.
Disposición adicional
Deléganse no secretario xeral de Relacións coa Unión Europea e Cooperación Exterior as atribucións para a resolución dos procedementos de concesión, de revogación e reintegro das subvencións, de modificación destas, e dos sancionadores que procedan, de se-lo caso, agás cando a competencia resida no Consello da Xunta de Galicia.
Disposicións derradeiras
Primeira.-Facúltase o secretario xeral de Relacións coa Unión Europea e Cooperación Exterior para dictar cantas disposicións e instruccións sexan precisas para o mellor desenvolvemento e aplicación desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 2 de marzo de 2004.
Jaime Pita Varela
Conselleiro da Presidencia, Relacións
Institucionais e Administración Pública
ANEXO I
Bases reguladoras da concesión de subvencións para a execución de proxectos no exterior ás universidades, ás empresas e organizacións empresariais, ós sindicatos e ás comunidades galegas no exterior.
Artigo 1º.-Obxecto.
1. Estas bases teñen como obxecto a regulación da concesión de subvencións ás universidades, ás empresas e organizacións empresariais, ós sindicatos e ás comunidades galegas no exterior para a execución de proxectos no exterior.
2. Exclúense destas bases os proxectos que teñan como obxecto a axuda humanitaria, e os de carácter asistencial que non poidan asegura-la súa viabilidade cando cese o financiamento externo.
Artigo 2º.-Solicitudes, requisitos que deben reuni-los beneficiarios/as, requisitos dos proxectos, documentación e prazo de presentación.
1. As solicitudes dirixiranse ó secretario xeral de Relacións coa Unión Europea e Cooperación Exterior (rúa dos Feáns, 5 baixo, 15706 Santiago de Compostela, cooperacion.exterior*xunta.es), cubertas no modelo que figura como anexo destas bases reguladoras, por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As entidades solicitantes deben reuni-los seguintes requisitos:
a) Sindicatos:
1. Ter depositados os seus estatutos, por medio dos seus promotores ou dirixentes na oficina pública correspondente, de acordo co previsto no número 1 do artigo 4 da Lei orgánica 11/1985, do 2 de agosto, de liberdade sindical.
2. Dispor de sede central ou de delegación permanente na Comunidade Autónoma de Galicia. Para estes efectos entenderase por delegación permanente aquela que conte con persoal permanente da organización e local fixo onde realicen as súas actividades.
b) Organizacións empresariais:
1. Ter depositados os seus estatutos na oficina pública correspondente.
2. Dispor de sede central ou de delegación permanente na Comunidade Autónoma de Galicia. Para estes efectos entenderase por delegación permanente aquela que conte con persoal permanente da organización e local fixo onde realicen as súas actividades.
c) Universidades:
1. Formar parte do sistema universitario de Galicia segundo a Lei 11/1989, do 20 de xullo, de ordenación do sistema universitario de Galicia.
2. Poderán optar a esta subvención, a través das universidades galegas, os seus departamentos e institutos que realicen actividades que poidan ser obxecto destas axudas na Comunidade Autónoma de Galicia.
d) Empresas:
1. Te-lo seu domicilio social en Galicia.
2. Se fose persoa xurídica, estar inscrita no Rexistro Mercantil.
3. Se fose persoa natural estar inscrita, se é o caso, no correspondente rexistro oficial.
e) Comunidades galegas no exterior:
1. Ter recoñecida a súa galeguidade ou a súa condición de centro colaborador.
3. Outros requisitos que deben reuni-los solicitantes:
a) Ter xustificado, se é o caso, e antes do remate do prazo de solicitude desta convocatoria, as axudas
recibidas por parte da Xunta a outros proxectos de cooperación ó desenvolvemento subvencionados anteriormente. Así mesmo, cómpre ter efectuado o correspondente ingreso, casos en que, sobre os beneficiarios/as de axudas económicas recaera resolución administrativa ou xudicial firme de reintegro.
b) Non estar inhabilitados, administrativa o xudicialmente, para obter axudas.
c) Estar ó corrente nas súas obrigas tributarias, sociais e fiscais e non estar incurso en ningún procedemento de reintegro ou sancionador coa Xunta de Galicia por non ter xustificadas outras axudas.
Tamén poderán acceder ás subvencións os proxectos presentados por varias entidades que, cumprindo os requisitos anteriores, se presenten asociadas, neste caso, cada unha das entidades deberán cumpri-los requisitos sinalados anteriormente. As entidades asociadas asumen a responsabilidade solidaria do proxecto e designarán un responsable e enderezo único para os efectos das notificacións administrativas dos expedientes.
4. Requisitos dos proxectos.
a) Non estar iniciados na data da solicitude e ser executados durante o exercicio en que se conceda a subvención.
b) Que teñan unha repercusión práctica e cuantificable na satisfacción das necesidades básicas da poboación das zonas máis desfavorecidas de países en vías de desenvolvemento.
c) Que os resultados perseguidos se acaden nun prazo razoable de tempo.
d) Que conten coa participación dos beneficiarios/as no desenvolvemento do proxecto.
e) Que se identifiquen contrapartes ou socios locais que participen responsablemente na execución material do proxecto e na xestión dos recursos, constando expresamente o seu compromiso no proxecto.
f) Que o proxecto se axeite tanto á realidade como á capacidade de xestión da entidade solicitante e da súa contraparte, co fin de asegura-la súa viabilidade.
g) Que o proxecto sexa viable e sustentable, de forma que se acheguen especificacións técnicas e financeiras suficientes e que as súas repercusións continúen cando cesen as axudas da Comunidade Autónoma de Galicia.
h) Que o proxecto sexa coherente, no sentido de gardar relación entre a problemática que se presenta e os obxectivos marcados para superala.
i) Que o proxecto redunde na ampliación das capacidades e as liberdades das poboacións beneficiarias.
j) Que as accións non teñan como obxectivo único o financiamento de servicios públicos de saúde, a educación regrada, a investigación oficial e os seminarios e viaxes de estudios, agás razóns excepcionais.
k) Que sexan respectuosos cos obxectivos de desenvolvemento do país, da zona onde se leve a cabo a acción, e das comunidades beneficiarias.
l) Que non sexan discriminatorios por razón de cultura, raza, xénero, relixión ou orixe.
m) Que sexan respectuosos coa protección do ambiente e fomenten a igualdade entre homes e mulleres.
5. Documentación.
As entidades que concorran ás convocatorias deberán presenta-la seguinte documentación:
1. Solicitude de subvención no modelo que figura como anexo destas bases reguladoras e identificación do proxecto, que deberá presentarse en soporte papel, segundo o formulario que será facilitado por medio de correo electrónico polo órgano xestor.
2. Carpeta 1: información relativa á entidade solicitante:
a) Documentación acreditativa da representación e documento de identificación persoal da persoa que formula a solicitude.
b) Declaración das outras axudas solicitadas de entidades públicas ou privadas para a mesma finalidade.
c) Documentación acreditativa de dispor de sede central ou delegación permanente na Comunidade Autónoma, agás para as comunidades galegas e os seus centros colaboradores.
d) No caso de ter participado en proxectos de cooperación ó desenvolvemento, memoria da entidade que reflicta a súa experiencia no sector.
e) Cando varias entidades se agrupen en consorcio para a realización dun proxecto, deberáselle xuntar á solicitude contrato ou acordo de colaboración asinado entre os seus representantes legais polo que se obrigan solidariamente perante a Xunta de Galicia polas posibles responsabilidades derivadas da execución do proxecto e, se é o caso, ó reintegro total ou parcial das subvencións nos supostos de falsidade ou ocultación de datos ou incumprimento pleno ou parcial dos fins para os que se concedeu a subvención. Neste documento designarán un representante legal e un enderezo único para os efectos de notificacións. Así mesmo, deberán detalla-las actuacións nas que colaboran conxuntamente e o grao de participación de cada unha delas no que se refire ó financiamento, actividades que se van desenvolver e a distribución da subvención prevista, se é o caso.
f) Os empresarios que fosen persoas xurídicas acreditarán a súa capacidade de obrar mediante a escritura de constitución ou modificación, se é o caso, inscrita no Rexistro Mercantil. Se non o fosen, esta acreditación realizarase mediante a escritura ou documento de constitución, estatutos ou acta fundacional no que constasen as normas polas que se regula a súa actividade, inscritos, se é o caso, no correspondente rexistro oficial. Ademais, as empresas achegarán documento de compromiso asinado polo seu representante legal de non obter ningún beneficio da operación. O devandito compromiso levará consigo a obriga de encargar unha auditoría contable, que deberá ser efectuada por un profesional independente a criterio do centro directivo competente en materia de cooperación exterior e nela desagregaranse os custos directos da intervención e a súa plena correspondencia co obxecto da axuda outorgada. En ningún caso poderán imputárselle á operación custos indirectos ou de xestión.
g) Os sindicatos achegarán testemuño que faga fe de ter depositados os seus estatutos, por medio dos seus promotores ou dirixentes na oficina pública correspondente, de acordo co previsto no número 1 do artigo 4 da Lei orgánica 11/1985, do 2 de agosto, de liberdade sindical e documento acreditativo de dispor de sede central ou de delegación permanente na Comunidade Autónoma de Galicia.
h) As organizacións empresarias achegarán testemuño que faga fe de ter depositados os seus estatutos na oficina pública correspondente e documento acreditativo de dispor de sede central ou de delegación permanente na Comunidade Autónoma de Galicia.
3. Carpeta 2: información relativa á contraparte local.
a) Datos sobre a personalidade xurídica do socio ou contraparte local.
b) Domicilio social.
c) Documento ou cédula de identidade do seu representante legal e do responsable local do proxecto.
d) Documento do código de identificación fiscal, cando exista o rexistro correspondente no seu país.
e) Informe doutros proxectos nos que participase.
4. Carpeta 3: información relativa ó proxecto de desenvolvemento segundo o formulario que será facilitado por medio de correo electrónico polo órgano xestor.
a) Nome e cargo do persoal responsable da xestión técnica-económica do proxecto en Galicia.
b) Identificación e formulación precisa do proxecto que deberá incluír:
b.1) Mapa de localización exacta do proxecto (país, rexión, departamento ou provincia, concello).
b.2) Beneficiarios/as e criterio para a súa determinación.
b.3) Información socioeconómica axeitada e actualizada sobre a situación existente no contexto local no que se prevé actuar.
b.4) Obxectivos que se queren acadar.
b.5) Cronograma das actividades que se van desenvolver.
b.6) Documentación acreditativa da titularidade e réxime de cesión, se é o caso, dos inmobles vencellados ó proxecto. No caso de construcción de infraestructuras ou vivendas incluirase documento de conformidade das autoridades locais.
b.7) Criterios e indicadores que permitan medi-lo grao de realización dos obxectivos fixados.
b.8) Sinalamento no proxecto das obrigas das contrapartes locais e das actividades que se comprometen a desenvolver, e se é o caso, participación dos beneficiarios/as na elaboración, execución e valoración do proxecto.
b.9) Mecanismos de viabilidade da acción para que o seu impacto continúe despois do cofinanciamento.
c) Desagregación e xustificación das distintas partidas do proxecto que se vai desenvolver segundo o formulario facilitado polo órgano xestor. Así mesmo, sinalarase a porcentaxe dos custos directos e indirectos (estes últimos non excederán do 10% da
contía do orzamento do proxecto) e as achegas propias ou alleas que financien o custo total do proxecto. No suposto de que as entidades solicitantes sexan empresas non se sinalarán os custos indirectos.
Os orzamentos presentaranse en euros.
d) Informe e documentación xustificativa da contía dos gastos indirectos relativos ó proxecto.
e) Documentación acreditativa, se é o caso, do valor das contribucións en especie dos socios locais.
f) Facturas pro forma ou cuantificación razoada nos seguintes casos:
f.1) Calquera custo cuantificado polo socio local ou persoas beneficiarias.
f.2) Nas construccións cando o investimento supere os 12.000 A.
f.3) Nos equipamentos e materiais cando o custo unitario dun equipamento, mercadoría ou material supere os 4.000 A, ou cando a suma total dos bens ou servicios que se van prover por unha soa empresa sexa superior a 12.000 A.
g) Os solicitantes anexarán calquera outra documentación de soporte técnico que demande a natureza do proxecto para facilita-la súa comprensión e valoración como planos, fotos, certificados, convenios, escrituras, estudios, cálculos de rendibilidade, regulamentos ou calquera outros.
5. Toda documentación será presentada por duplicado exemplar. Os documentos da carpeta 1 presentaranse debidamente cotexados.
A falta de documentación nalgunha das carpetas das xustificacións das ditas faltas, impedirán a avaliación do proxecto, se non ten lugar a súa emenda dentro dos prazos establecidos.
6. Prazo de presentación.
As solicitudes presentaranse no prazo de 2 meses contados desde o seguinte ó da publicación da orde de convocatoria no Diario Oficial de Galicia.
Artigo 3º.-Instrucción, prazo de resolución, criterios de valoración, condicións de financiamento, gastos subvencionables, valoración e resolución.
1. A instrucción do procedemento corresponderalle á subdirección xeral competente en materia de cooperación exterior. Unha vez recibidas e examinadas as solicitudes, se a solicitude non reúne os requisitos sinalados ou falta documentación, requiriranse os interesados para que, nun prazo de dez días, emenden a falta ou acompañe os documentos preceptivos, coa indicación de que se así non o fixesen, teráselles por desistido da súa petición, logo de resolución que deberá ser dictada nos termos previstos no artigo 42 da Lei 30/1992, do 26 de novembro.
2. O prazo de resolución e notificación será de tres meses. De non terse notificado resolución expresa neste prazo as solicitudes poderanse entender desestimadas.
3. Os criterios de valoración ordénanse de acordo coas seguintes prioridades:
1º) Prioridades xeográficas:
Os dirixidos a países con extensas capas da súa poboación especialmente desfavorecidas e desestructuradas e, entre eles, a aqueles cos que existen relacións de tipo histórico e cultural.
Considéranse prioritarios os seguintes países: América Central (Honduras, O Salvador, Nicaragua e Guatemala); Caribe (República Dominicana e Cuba); América do Sur (Perú, Ecuador e Bolivia); África (Mozambique, Mauritania, Namibia,Cabo Verde, Guinea Ecuatorial e Angola).
2º) Prioridades sectoriais:
a) Os proxectos de desenvolvemento productivo, entendidos como aqueles que propicien o crecemento das comunidades, no ámbito do tecido industrial de base, Pemes, cooperativas de diverso tipo, empresas de economía social e similares, nas que a súa producción responda ás necesidades sociais, económicas e de creación de emprego da zona, cun impacto positivo xeral sobre a rexión trala presentación dun estudio de viabilidade e preavaliación.
b) Os proxectos de formación e asistencia técnica, entendidos como aquelas accións destinadas a mellora-la capacidade no uso, funcionamento e mantemento de equipos técnicos no ámbito productivo (preferentemente cooperativas e empresas de economía social), e social (preferentemente saúde e educación).
c) Os proxectos integrais de desenvolvemento, fortalecemento institucional e de transferencia de tecnoloxía.
d) Os proxectos que promovan os dereitos sociais fundamentais promulgados pola Organización Internacional do Traballo (OIT).
e) Os que promovan a protección do ambiente.
f) Os que promovan a igualdade entre homes e mulleres con especial valoración daquelas intervencións que incidan en aspectos de mellora da posición social das mulleres, mellora do seu acceso ós recursos, educación, saúde, postos de decisión, cambio cultural para a erradicación de todo tipo de violencia contra as mulleres (física, psicolóxica ou cultural).
g) Serán especialmente valorados nos países africanos os proxectos de política de xestión administrativa de recursos mariños e a pesca; investigación mariña e dos recursos pesqueiros; desenvolvemento pesqueiro; formación e capacitación; acuicultura e servicios pesqueiros (Programa Nauta); programas de saúde materno-infantil, loita contra as enfermidades tropicais e infecciosas e xestión sanitaria. (Programa Vita).
3º) Prioridades relativas ós beneficiarios/as do proxecto:
Serán prioritarios aqueles proxectos con maior número de beneficiarios/as, así como aqueles que atendan a infancia, mulleres, comunidades indíxenas, refuxiados e desprazados.
4º) Outras prioridades:
-Que sexan presentados por un consorcio de entidades.
-Que complementen programas institucionais de desenvolvemento.
-Que teñan unha elevada porcentaxe de financiamento da entidade solicitante ou doutras entidades.
-Que prevexan a realización dunha auditoría externa para presentar co informe final, na que conste o grao de cumprimento dos obxectivos acadados, e a xustificación económica do gasto.
-Que sexan solicitados por entidades que presenten unha auditoría externa das contas sobre resultados da súa xestión do último ano.
-Que a súa sustentabilidade estea garantida unha vez rematada a acción exterior.
-Que teñan un maior grao de implicación dos beneficiarios/as e da contraparte local no proxecto, tanto na súa formulación como na súa execución.
4. Condicións de cofinanciamento.
A Xunta de Galicia poderá financiar ata un 90% do orzamento total amparable do proxecto, non superando en ningún caso a subvención concedida os 60.000 euros. Nos proxectos presentados por varias entidades, a subvención concedida non excederá o límite de 100.000 euros.
Os xuros que, se é o caso, xeren os fondos transferidos pola Xunta de Galicia, reinvestiranse en custos directos, de modo que non poderán ser imputados a custos indirectos.
5. Subvencionaranse os seguintes gastos:
1. Os custos directos e os custos indirectos do proxecto, agás no suposto de que as entidades solicitantes sexan empresas; en tal caso subvencionaranse exclusivamente os custos directos.
2. Entenderanse por custos directos aqueles que son imprescindibles para a posta en marcha do proxecto. Para os efectos de concesión da axuda teranse en conta os seguintes:
a) Partida destinada á construcción ou rehabilitación de edificacións e infraestructuras, das que se especificará o réxime de propiedade e a súa titularidade, achegando a documentación probatoria suficiente. A man de obra ligada de forma puntual a estas tarefas e os materiais de construcción ou rehabilitación necesarios entenderanse incluídos nesta partida.
No caso de ser achegada man de obra ligada a estas tarefas pola contraparte local ou a poboación beneficiaria, só se aceptará a valoración desta de estar acreditada de forma suficiente e a prezos de mercado local.
b) Equipamentos e materiais. A compra e transporte de equipamentos e materiais necesarios para o desenvolvemento do proxecto.
c) Persoal local. Os custos de persoal local adscritos explícita e exclusivamente ó proxecto. Deberá acreditarse documentalmente o salario medio para ese tipo de contrato do país ou zona onde se execute o proxecto. Considerase persoal local toda persoa contratada polo socio local segundo a lexislación vixente no lugar onde se realice o proxecto. O importe máximo aplicable por este concepto non poderá supera-lo 25% do orzamento do proxecto, agás nos que o seu contido sexa de carácter predominantemente inmaterial, nos que poderá ascender ata o 50% da contía do orzamento do proxecto.
d) Persoal expatriado. Os custos de persoal expatriado, que inclúe seguros, salarios, viaxes, aloxamento e manutención. O importe máximo aplicable por este concepto non poderá supera-lo 15% do orzamento do proxecto e non excederá de 2.500 euros brutos por persoa e mes. Destes límites exclúense os gastos de desprazamento.
A entidade solicitante deberá recorrer na medida do posible ós recursos humanos locais. Para o envío de expatriados achegarase unha memoria xustificativa da necesidade de envío do dito persoal e marcaranse os criterios de aptitude e cualificación requiridos para a correcta realización da acción, a duración e a descrición de tarefas.
e) Funcionamento. Os custos de funcionamento do proxecto na localidade que corresponda, relativos ós alugamentos de bens mobles ou inmobles e a adquisición de materiais funxibles necesarios para o desenvolvemento do proxecto. Non poderán incluírse outros gastos de funcionamento da entidade solicitante para a execución do proxecto, que deberán incluírse nos gastos indirectos.
f) Fondo fiduciario. Entenderase por tal as contías que se empregan como préstamos directos ás persoas beneficiarias que deben ser devoltos por elas.
3. Custos indirectos: son os gastos de índole administrativa, loxística ou organizativa imputables ó proxecto e os gastos derivados exclusiva e directamente da identificación, formulación, seguimento e avaliación de cada un dos proxectos. A porcentaxe máxima aplicable a este concepto será do 10% do importe total do orzamento do proxecto.
6. Valoración dos proxectos.
1. Os proxectos que cumpran os requisitos sinalados nestas bases reguladoras serán avaliados tendo en conta os seguintes criterios:
I. Aspectos relacionados coa entidade solicitante: ata 20 puntos.
1. Presentación en consorcio por varias entidades.
2. Base social e experiencia en accións de cooperación ó desenvolvemento.
3. Nº de proxectos/experiencia no país ou zona onde se vai executa-lo proxecto.
4. Experiencia no sector de actuación do proxecto.
5. Achega financeira da entidade á execución do proxecto.
II. Aspectos relacionados co socio local: ata 20 puntos.
1. Experiencia en proxectos de cooperación ó desenvolvemento.
2. Nº de proxectos/experiencia no país ou zona onde se vai executa-lo proxecto.
3. Experiencia no sector de actuación do proxecto.
4. Achega cuantificada ó proxecto.
5. Experiencia previa coa entidade solicitante.
6. Relación da entidade local coas persoas beneficiarias directas.
7. Capacidade de fortalecemento do tecido social.
III. Aspectos relacionados co contido do proxecto: ata 60 puntos.
1. Sinerxías cos programas institucionais nos que participa a Xunta de Galicia: de ámbito rexional en África (Programa Nauta): política de xestión administrativa de recursos mariños e a pesca; investigacións mariña e dos recursos pesqueiros; desenvolvemento pesqueiro; formación e capacitación; acuicultura e servicios pesqueiros. De ámbito rexional en África (programas de saúde): maternoinfantil; loita contra as enfermidades tropicais e infecciosas e xestión sanitaria.
2. Identificación do proxecto con especial concreción sobre o contexto social, económico, político e cultural dos beneficiarios/as, zona e país onde se vai desenvolver; antecedentes e xustificación deste.
3. Coherencia dos obxectivos coa problemática presentada.
4. Actividades que se van desenvolver e prazo de execución. Coherencia na programación temporal.
5. Seguimento e avaliación previstos (internos e externos).
6. Financiamento: coherencia das partidas orzamentarias cos obxectivos do proxecto, cofinanciamento da entidade e do socio local, grao de desagregación orzamentario (como mínimo nos termos establecidos na orde).
7. Recursos humanos e técnicos suficientes para acada-los obxectivos do proxecto.
8. Poboación beneficiaria: descrición precisa e destino, criterios de selección, grao de participación nas distintas fases do proxecto.
9. Viabilidade técnica e sustentabilidade do proxecto.
10. Impacto de xénero.
11. Impacto ambiental.
2. Será necesario acadar unha puntuación do 65% da máxima en cada un dos tres epígrafes sinalados para supera-la fase de valoración.
3. Para unha mellor valoración deles poderán solicitarse previamente á resolución os informes técnicos que se estimen oportunos. Estes informes non terán carácter vinculante.
7. Resolución.
Á vista dos expedientes instruídos e do resultado da valoración dos proxectos, o instructor elevará proposta de resolución ó conselleiro competente en materia de cooperación para o desenvolvemento, que resolverá.
Artigo 4º.-Compatibilidade de subvencións.
As axudas aquí reguladas serán compatibles con calquera outra procedente doutra administración pública, organizacións internacionais, entidades privadas non lucrativas ou doazóns de particulares, sempre e cando a suma de tódalas obtidas non supere o custo do proxecto subvencionado.
Artigo 5º.-Publicidade da concesión das subvencións.
Unha vez ultimada a concesión de axudas, publicarase no Diario Oficial de Galicia a relación das concedidas con indicación de beneficiario/a, contía, país de execución do proxecto e finalidade.
Artigo 6º.-Aceptación da subvención e compromiso de cofinanciamento.
Unha vez notificada a concesión da axuda, a entidade beneficiaria presentará nun prazo máximo de 20 días naturais, declaración por escrito da aceptación da axuda na que conste o seu compromiso de achegar directamente ou cubrir con outras achegas a diferencia entre o custo total do proxecto e a contía da subvención finalmente concedida. Igualmente deberán confirmar, se é o caso, que as subvencións solicitadas a outras institucións xa foran
concedidas, ou ben que se compromete a financia-las cantidades adicionais que correspondan.
De non ser así, a entidade beneficiaria poderá, dentro do mesmo prazo, renunciar á axuda ou, sempre que tecnicamente fose posible e sen que se altere a finalidade do proxecto aprobado, presentar unha reformulación económica deste, que será obxecto dunha nova valoración. A non presentación no dito prazo de comunicación, entenderase, como que a entidade beneficiaria renuncia á subvención aprobada, procedéndose ó seu arquivo.
No caso de reformulación do proxecto o centro directivo con competencias en materia de cooperación para o desenvolvemento dictará nova resolución, que lle será notificada a entidade no prazo dun mes.
De producirse renuncias ás subvencións ou revogacións das axudas, os seus importes poderá destinarse a incrementa-la axuda inicialmente concedida a outros proxectos ou ben a subvenciona-los que, reunindo os requisitos destas bases reguladoras, e inicialmente non subvencionados, fosen mellor valorados.
Artigo 7º.-Anticipos e pagamentos.
1. Con base no artigo 29.5º da Lei 3/2003, do 19 de xuño, de cooperación para o desenvolvemento, e en atención á coherencia co obxecto e finalidade das subvencións, unha vez concedidas aboarase o oitenta por cento das súas contías outorgadas en concepto de anticipo.
2. Para tal efecto, as entidades beneficiarias deberán presenta-la seguinte documentación.
a) Solicitude de libramento do anticipo.
b) Certificación de inicio do proxecto expedida polo responsable da entidade beneficiaria.
c) Declaración responsable complementaria e actualizada das outras axudas solicitadas, pendentes de resolución, outorgadas ou recibidas para o proxecto subvencionado.
d) Compromiso específico de cesión dos bens mobles ou inmobles que resulten da execución do proxecto subvencionado ós beneficiarios/as ou socio local, se é o caso.
e) Orixinal ou fotocopia compulsada das certificacións acreditativas de estar ó corrente das súas obrigas cos seguintes organismos:
Axencia Estatal Tributaria.
Consellería de Economía e Facenda.
Tesourería da Seguridade Social.
f) Orixinal ou fotocopia compulsada de non ter ningunha débeda por ningún concepto coa Xunta de Galicia.
g) Certificación bancaria das contas da entidade e do socio local afectas á xestión do proxecto. Nestas contas terán o seu destino tódolos pagamentos que se realicen con cargo ó cofinanciamento da consellería competente en materia de cooperación para ó desenvolvemento, establecéndose un sistema de contabilidade separada para as diferentes fontes de financiamento con que conte o proxecto. Os comprobantes destes ingresos e gastos estarán á disposición do centro directivo competente en materia de cooperación para o desenvolvemento.
h) Xustificante do depósito da garantía que cubra o importe do anticipo se se trata dunha subvención de capital.
3. A entidade solicitante transferirá, en función da execución do proxecto, as cantidades aprobadas á conta específica que o socio local establecese para o proxecto.
4. O 20 % restante da subvención concedida librarase coa súa completa xustificación de acordo coas previsións do artigo 7 destas bases reguladoras.
Non obstante, os beneficiarios/as deberán acreditar, previamente a este último pagamento, que se atopan ó corrente das obrigacións tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Facenda autonómica, máis unha declaración complementaria do conxunto das axudas solicitadas para o mesmo proxecto, tanto as aprobadas como as pendentes de resolución.
5. Para o libramento de anticipos, pagamentos fraccionados ou liquidación total da contía da subvención concedida a empresas, estas deberan presenta-lo xustificante do depósito da garantía do cento por cento do importe da subvención concedida, de acordo co previsto no número 2 do artigo 23 da Lei 3/2003, do 19 de xuño, de cooperación para o desenvolvemento.
6. De conformidade coas previsións do artigo 17 do Decreto 287/2000, do 21 de novembro, para o pagamento de anticipos que superen o importe de 30.050,61 euros ou os pagamentos parciais cando a contía da subvención exceda da citada contía, nos supostos de que se traten de subvencións de capital (capítulo VII do estado de gastos dos orzamentos xerais da Comunidade Autónoma), os beneficiarios/as deberán constituír garantía a favor da Xunta de Galicia mediante seguro de caución prestado por entidade aseguradora ou mediante aval solidario de entidade de crédito ou sociedade de garantía recíproca, e esta deberá acadar como mínimo ata os dous meses seguintes ó remate do prazo de xustificación previsto nesta convocatoria.
Artigo 8º.-Prazo e forma de xustificación das subvención outorgadas.
1. As subvencións concedidas xustificaranse coa documentación que se sinala no seguinte punto antes do día 15 de decembro do ano en que se conceda a subvención.
2. A entidade beneficiaria xustificará o cumprimento da finalidade para a que se concedeu a subvención mediante a presentación dun informe final integrado polos seguintes documentos:
a) Memoria de execución sobre os obxectivos, actividades e resultados acadados coa execución do proxecto e que deberá estar asinado polo responsable da xestión técnica-económica do proxecto en Galicia, xunto cun estudio do socio local sobre a repercusión do proxecto realizado e a súa continuidade ou viabilidade.
b) Memoria financeira final desagregada por conceptos de gastos aprobados, debendo constar:
1. Certificación dos gastos co importe total do proxecto por partidas orzamentarias e no que se indiquen as distintas fontes de financiamento, asinado polo representante da entidade beneficiaria.
2. Relación de facturas que se xuntan co seu contravalor en euros.
3. Facturas que soporten a relación anterior, expedidas consonte a lexislación do país no que se adquirisen os bens ou prestasen os servicios. En todo caso incluirán: nome e apelidos se se tratase dunha persoa física ou a denominación social, enderezo e número de identificación fiscal ou tributaria, no caso de persoas xurídicas do expendedor e destinatario; descrición da operación e contraprestación total; lugar e data de emisión e importe na moeda na que se emite.
Presentaranse orixinais de tódalas facturas que se aboen con cargo ó orzamento total do proxecto, que unha vez comprobadas seranlles devoltas ós interesados/as que o soliciten. No suposto de que a contraparte local non poida desprenderse dalgún documento xustificativo de gasto, presentará informe motivando a dita imposibilidade. Neste caso, será necesario que se achegue una fotocopia compulsada por funcionario público.
4. Relación de persoal contratado e voluntario da entidade solicitante e local que participaron na execución do proxecto, achegándose no primeiro caso as súas correspondentes nóminas.
5. Informe e documentación xustificativa da contía dos gastos indirectos que se imputan ó proxecto.
6. Xustificante da contabilidade individual do proxecto e extracto en que consten os movementos das contas bancarias singulares da entidade beneficiaria e do socio local afectas á execución do proxecto subvencionado.
7. Xustificante onde conste o importe dos xuros obtidos e indicación da partida ou partidas de gasto ás que se aplicasen.
8. Xustificación do emprego do Fondo Fiduciario coa relación de préstamos concedidos onde consten os seguintes datos: obxecto, tipo monetario, importe do préstamo, tipo de xuro, prazo de carencia, garantías e outras condicións esixidas ás persoas beneficiarias, reintegro e destino deses retornos.
Artigo 9º.-Seguimento e control dos programas.
1. As entidades beneficiarias de axudas deberán informar de maneira inmediata o centro directivo con competencias en materia de cooperación ó desenvolvemento sobre calquera acontecemento que altere ou dificulte notoriamente o axeitado desenvolvemento do proxecto subvencionado.
2. A xestión dos proxectos poderá ser examinada durante a súa execución e unha vez finalizada por representantes do centro directivo con competencias en materia de cooperación exterior, para o que a entidade beneficiaria e a contraparte local facilitarán ó acceso ás contas e documentos xustificativos.
3. As entidades beneficiarias obríganse a facilitarlle ó órgano xestor toda canta información lles sexa requirida respecto dos proxectos subvencionados.
4. Así mesmo, as entidades beneficiarias obríganse a incorporar de forma visible en tódalas accións derivadas do proxecto subvencionado (placas, letreiros,
carteis, publicacións, material de difusión, publicidade, etc.) o logotipo oficial da cooperación galega, todo iso en formato duradeiro e material resistente, para a debida difusión da orixe da subvención. Cando a organización financiada exhiba o seu propio logotipo, o da cooperación galega deberá figurar co mesmo tamaño e en iguais condición de seguridade. O logotipo será facilitado polo órgano xestor.
Artigo 10º.-Reintegro por incumprimentos.
Os beneficiarios/as que incorreran en falsidade ou ocultación de datos ou non acreditasen, total ou parcialmente, o bo fin das cantidades percibidas, deberán proceder ó reintegro da totalidade destas en caso de incumprimento pleno ou a parte proporcional en caso dunha parcial falta de xustificación, sen prexuízo da esixencia das responsabilidades administrativas e penais a que houber lugar.
Así mesmo, os beneficiarios/as deberán reintegra-las subvencións nos demais supostos de reintegro previstos nestas bases reguladoras e restante normativa de aplicación.
Artigo 11º.-Información ós órganos fiscalizadores.
Os beneficiarios/as estarán obrigados a facilitar toda a información que lles sexa requirida pola Intervención Xeral da Xunta de Galicia, o Tribunal de Contas español e o Consello de Contas de Galicia no exercicio das súas funcións de fiscalización e control do destino das subvencións.
Artigo 12º.-Modificación das condicións.
Precisarase autorización previa e expresa para calquera modificación substancial do proxecto, entendendo por tal aquela que afecte ós seus obxectivos, beneficiarios/as, lugar, prazo de execución ou variación do custo total do proxecto ou das partidas orzamentarias de ata un 20% do inicialmente aprobado. As solicitudes de modificacións substanciais do proxecto deberán estar suficientemente motivadas e ser formuladas por escrito dirixido ó centro directivo con competencias en materia de cooperación exterior, que resolverá e notificará no prazo dun mes sobre a súa autorización ou denegación.
Artigo 13º.-Recursos.
As resolucións expresas ou presuntas recaídas na aplicación do disposto nestas bases reguladoras esgotan a vía administrativa e contra elas cabe interpoñe-los seguintes recursos:
a) Potestativamente, recurso de reposición perante o mesmo órgano que dictou a resolución, no prazo dun mes contado a partir do día seguinte ó da correspondente notificación, ou de tres meses, contados a partir do día seguinte a aquel en que se produzan os efectos do silencio, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
b) Directamente, recurso contencioso-administrativo ante o órgano xurisdiccional competente desa orde, no prazo de dous meses, contados a partir do día seguinte ó da correspondente notificación, ou no prazo de seis meses, contados a partir do día seguinte a aquel en que se teña por producido o acto presunto.